
Κύκλος διαλέξεων ‘Αποτυπώματα ιστορίας και πολιτισμού’
Η Κοινο_Τοπία φιλοξένησε τη διάλεξη του Δρα Θεόδωρου Γιαννόπουλου με τίτλο ‘Οι «Φρουροί της Αχαΐας»: Οι μυκηναϊκές ταφές πολεμιστών της βορειοδυτικής Πελοποννήσου και η προέλευση του τοπωνυμίου «Αχαΐα»’ 

Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr, στο πλαίσιο του β’ κύκλου των δράσεων ιστορικού και αρχαιολογικού περιεχομένου «Αποτυπώματα ιστορίας και πολιτισμού», φιλοξένησε την Παρασκευή 23 Οκτωβρίου 2026 τη διάλεξη του Δρα Θεόδωρου Γιαννόπουλου, με τίτλο «Οι «Φρουροί της Αχαΐας»: Οι μυκηναϊκές ταφές πολεμιστών της βορειοδυτικής Πελοποννήσου και η προέλευση του τοπωνυμίου «Αχαΐα». Την εκδήλωση, που επιμελήθηκαν η αρχαιολόγος Κωνσταντίνα Ακτύπη και η ιστορικός-φιλόλογος Γιώτα Καΐκα-Μαντανίκα, προλόγισαν οι φοιτήτριες του Πανεπιστημίου Πατρών Ηλέκτρα Πετροπούλου και Σοφία Ασπιώτη.
Ξεκινώντας από την εμφάνιση του ονόματος «Αχαΐα» για πρώτη φορά στον 5ο αι. π.Χ., ο ομιλητής ξεδίπλωσε όλες τις πτυχές των διαθέσιμων μυθολογικών, ιστορικών και αρχαιολογικών δεδομένων, που σχετίζονται με την προέλευση του ονόματος. Παρουσίασε το φαινόμενο των ταφών πολεμιστών του 12ου και 11ου αιώνα π.Χ., επειδή στην Αχαΐα έχει εντοπιστεί ο μεγαλύτερος αριθμός τέτοιων ταφών αναλογικά με άλλες περιοχές του Μυκηναϊκού κόσμου. Οι πολεμιστές της Αχαΐας ενταφιάστηκαν με πήλινα αγγεία, χάλκινα αντικείμενα και όπλα, με πιο χαρακτηριστικά τα ξίφη τύπου Naue II, που αποτελούσαν τη σημαντικότερη καινοτομία στην στρατιωτική τεχνολογία εκείνης της εποχής. Στη συνέχεια ο ομιλητής, με τρόπο σαφή και κατανοητό, παρέθεσε όλη τη σύγχρονη έρευνα: Τη θέση της Αχαΐας στο ευρύτερο γεω-πολιτικό τοπίο της ανατολικής Μεσογείου και στην πολιτική οντότητα που οι Χετταίοι, ήδη από τον 14ο αιώνα π.Χ., ονόμαζαν ’Ahhiyiawa’. Τη σύνδεση των «Λαών της Θαλάσσης» που απεικονίζονται στην Αίγυπτο, με τα ευρήματα της Αχαΐας, και με την κατάρρευση των μυκηναϊκών ανακτόρων. Παράλληλα, σκιαγράφησε τη δική του ερμηνεία: Οι πολεμιστές ίσως ήταν μισθοφόροι, που επέστρεψαν στη γενέθλια γη, την Αχαΐα, αφού είχαν προσφέρει τις υπηρεσίες τους σε κάποιο ανακτορικό κέντρο. Τα δε ξίφη τους είτε συνόδευαν τις ταφές των ίδιων των πολεμιστών είτε ήταν πολύτιμα κειμήλια, που είχαν μεταβιβαστεί σε επόμενο κάτοχο. Με χαρακτηριστικά παραδείγματα έδειξε τη συνέχεια της Μυκηναϊκής περιόδου στους Πρώιμους Ιστορικούς χρόνους, στους ονομαζόμενους ‘Σκοτεινούς Αιώνες’. Η ομιλία του ολοκληρώθηκε με την παρουσίαση των αρχαιολογικών δεδομένων σε συνδυασμό με τις μυθολογικές αφηγήσεις για τις αφίξεις των Αχαιών στην Κύπρο.
Τη διάλεξη του Δρα Θεόδωρου Γιαννόπουλου τίμησαν με την παρουσία τους 85 υποστηρικτές και φίλοι της Κοινο_Τοπίας, που την παρακολούθησαν με αδιάσπαστη προσοχή. Ανάμεσα στο κοινό ήταν και άνθρωποι από γειτονικές πόλεις, καθώς και πολλοί φοιτητές του Πανεπιστημίου Πατρών. Το ζωηρό ενδιαφέρον και η θερμή συμμετοχή του κοινού αποτυπώθηκε στο πλήθος ερωτήσεων που ακολούθησε μετά το πέρας της ομιλίας. 

